苦雨
作者：强至
朝代：宋

paragraphs: 關輔連歲旱，耕地千里赤。
官家放租稅，猶有道邊瘠。
群國乞膏雨，童巫叫蜥蜴。
神聽久寂寞，民意轉凄惻。
天公忽瞑目，一怒乖龍殛。
雨師偃其旁，驚起振厥職。
不復計多寡，傾瀉信朝夕。
入地知幾犁，地上但盈尺。
渹如三峽注，那辨四檐滴。
落勢曾未停，廬井反憂溺。
始知天公難，不易人願適。
舉頭告風伯，速吹濕雲坼。
却還秋日光，迤邐照阡陌。
俾民布新種，來歲飽麰麥。